b"\n_START_ARTICLE_\nKhilperic II\n_START_SECTION_\nBiografia\n_START_PARAGRAPH_\nFill de Khilderic II i Bliquilda, tan sols tenia tres anys quan els seus pares i el seu germ\xc3\xa0 Dagobert van ser assassinats per un grup de nobles descontents. Degut a la seva edat no va ser considerat com a successor del seu pare com a rei dels francs i per protegir-lo de les lluites pel poder fratricides que es vivien a la fam\xc3\xadlia merov\xc3\xadngia (i apartar-lo del tron) se'l va recloure a un monestir on prengu\xc3\xa9 el nom de Daniel._NEWLINE_A la mort de Dagobert III, l'any 715, es va convertir en el millor candidat a la corona. Tenia quaranta-tres anys quan, com marcava la tradici\xc3\xb3, va ser al\xc3\xa7at sobre els escuts dels guerrers neustrians per proclamar-lo rei. Prengu\xc3\xa9 el nom de Khilperic II, tot i que per la seva formaci\xc3\xb3 mon\xc3\xa0stica result\xc3\xa0 un rei molt diferent de Khilperic I, que es caracteritz\xc3\xa0 per la seva oposici\xc3\xb3 a l'Esgl\xc3\xa9sia._NEWLINE_Khilperic va ser coronat amb la intenci\xc3\xb3 que, tal com havia passat amb els anteriors reis merovingis (coneguts amb el sobrenom de mandrosos, fos tan sols un instrument a mans del majordom de palau de N\xc3\xa8ustria Ragenfrid. Khilperic, per\xc3\xb2, result\xc3\xa0 ser un l\xc3\xadder destacat tant en el govern com en la batalla, i sempre combat\xc3\xa9 al capdavant dels seus ex\xc3\xa8rcits._NEWLINE_El 716, ell i Ragenfrid van portar els ex\xc3\xa8rcits neustrians a Austr\xc3\xa0sia, que en aquells moments es trobava en guerra civil entre els partidaris de Teodoald, n\xc3\xa9t de Pip\xc3\xad d'Heristal i amb el suport de la seva \xc3\xa0via Plectruda, i els de Carles Martell, fill bastard de Pip\xc3\xad._NEWLINE_L'ex\xc3\xa8rcit neustri\xc3\xa0 es va dirigir cap a Col\xc3\xb2nia, un basti\xc3\xb3 de Plectruda, i a les proximitats de la ciutat es va enfrontar a Carles Martell. Khilperic result\xc3\xa0 victori\xc3\xb3s i Carles es va veure obligat a fugir a les muntanyes d'Eifel. Aleshores Khilperic va posar setge a la ciutat de Bolonya per sotmetre el seu altre rival pel poder a Austr\xc3\xa0sia. Plectrude es va rendir i reconegu\xc3\xa9 Khilperic com a rei, entregant-li els tresors d'Austr\xc3\xa0sia i renunciant als drets del seu n\xc3\xa9t com a majordom de palau._NEWLINE_Per\xc3\xb2 mentre Khilperic i Ragenfrid tornaven triomfants cap a N\xc3\xa8ustria havent-se proclamat reis de tots els francs, Carles Martell els va parar una emboscada prop de Malmedy, castigant el seu ex\xc3\xa8rcit i fugint despr\xc3\xa9s._NEWLINE_A partir d'aqu\xc3\xad, Carles Martell no va parar de combatre Khilderic en territori neustri\xc3\xa0. Carles Martell no va tornar a ser derrotat i va demostrar la seva superioritat batalla rere batallam fins que el 717 va obtenir una vict\xc3\xb2ria definitiva a Vincy, prop de Cambrai. El rei i el seu majordom van haver de fugir fins a Par\xc3\xads, i Carles Martell va despla\xc3\xa7ar-se a Austr\xc3\xa0sia per combatre a Plectruda._NEWLINE_Un cop va caure Col\xc3\xb2nia i prengu\xc3\xa9 el control del regne, Carles va desposseir oficialment del regne d'Austr\xc3\xa0sia a Khilperic, nomenant rei a Clotari IV. Uns anys m\xc3\xa9s tard, el 718, Khilperic s'aliaria amb Ot\xc3\xb3 el Gran d'Aquit\xc3\xa0nia per recuperar Austr\xc3\xa0sia, per\xc3\xb2 va ser derrotat un altre cop a Soissons._NEWLINE_Per\xc3\xb2 el 719, a la mort de Clotari IV, Khilperic i Carles negociaren un acord mitjan\xc3\xa7ant el qual Carles accedia a proclamar Khilperic rei de tots els francs a canvi que ell fos nomenat Majordom de Palau de tots els regnes. Tanmateix a partir d'aleshores el poder reial quedaria completament desprestigiat i ell i els seus descendents regnarien de forma purament nominal a mans dels majordoms de palau._NEWLINE_Khilperic va morir un any despr\xc3\xa9s a Attigny i fou enterrat a Noyon."